Bent Bøgsted (DF), 2012-03-13:
Tak, hr. formand.
Jeg vil gerne sige tak til begge ministre, for at de trods alt er gået lidt ind i sagen og er villige til at lave en redegørelse.
Det er trods alt et skridt i den rigtige retning.
Som jeg nævnte før, ville man i det udspil, vi blev præsenteret for, altså regeringens udspil, slet ikke gøre noget.
Nu har man så sagt ja til, at man vil lave en redegørelse, og det er et skridt i den rigtige retning.
Vi skal selvfølgelig have studeret lidt nærmere i Dansk Folkeparti, hvad det så indebærer.
Og jeg håber også, at vi kan få en snak med ministeren om det videre forløb – ikke inde i salen, men måske under sådan lidt mere hyggelige omstændigheder, hvor vi kan snakke de problemer, der er, igennem.
For det er jo et problem, der berører nogle folk ret så alvorligt, når de begynder at blive syge af det og kan dø af det.
Som jeg nævnte, var to blevet ramt af tyktarmskræft, og det er bemærkelsesværdigt, at to på samme vej bliver ramt af en kræftsygdom, faktisk samtidig; det er sådan lidt bemærkelsesværdigt.
Det har vi set før; det så vi, dengang højspændingsledningerne hang i luften, og mange steder, hvor de boede for tæt på, var der eksempler på det.
Det var så fra Hjørring Kommune, hvor jeg også fik en henvendelse fra en om, at de havde problemer i villaerne; de blev ramt af uforklarlige sygdomme.
Og det er det, vi også har her: forhøjet blodtryk, der forsvinder, når de forlader deres hjem.
Når de kommer et par hundrede meter væk fra deres hjem, falder blodtrykket igen.
Det er sådan lidt bemærkelsesværdigt, at dyr, der er utilpasse og ikke har det godt, får det godt igen, når de kommer væk fra villavejen.
En landmand, der boede lige ved siden af, havde en uforklarlig stigning i sygdomme i sin besætning.
Jeg hørte om en landmand nede i Midtjylland, der boede tæt på en strømførende ledning ved jernbanen, og som havde en uforklarlig stigning i sygdomme i besætningen.
Det, de har fundet ud af i USA, er, at der er en stærk påvirkning på både mennesker og dyr.
Og man skal jo trods alt prioritere sundhed højt.
Så er det lidt bemærkelsesværdigt, at elselskaberne afviser det og siger, at der ikke er noget problem, men at det nok er nabostridigheder, der er årsag til, at der er sygdomme på villavejen; det er på grund af nabostridigheder.
Det er så ikke ministerens skyld, at elselskaberne siger det, men det er sådan lidt bemærkelsesværdigt.
Det kunne jo godt være, at der var noget ved de kabler – det er jo kabler, der blev gravet ned i jorden i 1970'erne – altså, at de er underdimensionerede og ikke er bygget til det strømforbrug og de energisparepærer og installationer, man har i dag, og derfor genererer for meget returstrøm og uren strøm.
Det er sådan noget, jeg håber også vil indgå i de overvejelser.
Det, der er mest bemærkelsesværdigt her i dag, er den manglende interesse fra regeringspartiernes side for at debattere det her emne.
Man læser fra Socialdemokratiets side et forslag til vedtagelse op, og så er det det; det er det, som kommer fra ministrene.
De har egentlig sagt det, der er værd at sige, og så er der ingen grund til at sige mere.
Så har man egentlig ikke lyst til at deltage i debatten, og man er også forsvundet fra salen nu.
Det er så fair nok, hvis man har andet, man skal nå; det er så, hvad det er.
De Radikales ordfører er her trods alt endnu, men Socialistisk Folkepartis ordfører er også forsvundet fra salen, og det forstår jeg godt, for derfra var der ikke særlig meget ordførertale.
Enhedslistens ordfører var slet ikke heroppe for at sige noget, og der blev heller ikke sagt, hvad de egentlig ville.
Konservatives ordfører var her ikke, men havde meldt tilbage, at de støttede Venstre og Dansk Folkeparti.
Det er så det, det er.
Men det er sådan lidt bemærkelsesværdigt med den manglende interesse for at deltage i debatten om så stort et emne som det her, der berører folk.
Jeg håber også, at vi kan få en dialog ved frembringelsen af den her redegørelse, og jeg håber, at det ikke varer alt for lang tid, inden den kommer, for det er et spørgsmål om, hvor lang tid de her folk kan holde til det.
Nu har de selvfølgelig holdt til det i lang tid, men der bliver mere og mere påvirkning.